Mihheil Kavelašvili

**Mihheil Kavelašvili** (gruusia keeles მიხეილ ყაველაშვილი ; sündinud 22. juulil 1971 Bolnisis Gruusias) on Gruusia poliitik ja endine elukutseline jalgpallur, kes 14. detsembril 2024 valiti Gruusia võimupartei Gruusia Unistus kontrolli all oleva Gruusia valimiskogu poolt ainsa kandidaadina Gruusia presidendiks.

## Elukäik

### Jalgpallur
1989. aastal astus ta Tbilisi Riikliku Ülikooli majandusteaduskonda, mis jäi lõpetamata. Alustas jalgpallurikarjääri Tbilisi Lokomotivi noortekoondises, kust 1988. aastal siirdus Thbilisi Dinamosse. Dinamo meeskonnas tuli korduvalt Gruusia meistriks. 1995. aastal siirdus Venemaald Vladikavkazi klubisse Spartak-Alania, mille koosseisus tuli Venemaa meistriks. Ta lõi 24 kohtumises 12 väravat ja oli klubi resultatiivseim väravakütt. 

1996. aastal pakkus Inglise jalgpalliklubi Manchester City Tbilisi Dinamole Kavelašvili eest 2 miljonit eurot ning jalgpallur siirdus Inglismaale. Ta lõi värava juba oma esimeses mängus Manchester Unitedi vastu. Hooaeg kujunes City jaoks aga ebaõnnestunuks. Klubi langes kõrgliigast välja ning aasta hiljem laenati Kavelašvili Šveitsi Grasshopperile. Ta mängis selles meeskonnas kaks aastat ja tuli ka Šveitsi meistriks. 

1999. aastal Manchester Cityga sõlmitud lepingu lõppedes jäi Kavelašvili Šveitsi, kus kuni 2004. aasta juulini mängis mitmes klubis: Zürich, Lucerne, Sion jne. 2004. aastal rentis Vladikavkazi Alania ta uuesti ning aasta hiljem naasis Kavelašvili Šveitsi. Mängijakarjääri lõpetas ta 2006. aastal Baselis. 

2006. aastal sai ta Šveitsi C-kategooria treenerilitsentsi, 2016. aastal UEFA B-kategooria treenerilitsentsi. 2015. aastal asutas ta organisatsiooni Meie jalgpall ja kavatses kandideerida Gruusia Jalgpalliföderatsiooni presidendiks, kuid ei saanud valimistel osaleda, kuna sellele kohale kandideerijal peab olema kõrgharidus. Kavelašvili püüdis kohtus edutult seda nõuet tühistada. 

### Poliitik
2016. ja 2020. aastal valiti Gruusia võimuerakonna Gruusia Unistus liikmena Gruusia parlamenti. 2022. aastal lahkus ta koos kahe kolleegiga ametlikult Gruusia Unistusest ja lõi ühiskondliku organisatsiooni Rahva Võim, mis jagab võtmeküsimustes võimupartei seisukohti, kuid mida eristab radikaalsem läänevastane retoorika. Just selle liikumise parlamendisaadikud valmistasid koostöös Gruusia Unistusega ette kõrgetasemelise välisagentide seaduseelnõu (Gruusias nimetatakse seda "välismõjude läbipaistvuse seaduseks"), mis põhjustas riigis vägivaldseid proteste ja viis Gruusia Euroopa Liitu vastuvõtmise peatamiseni. 

2024. aastal muudeti Rahva Võim erakonnaks ja tegutses 2024. aasta parlamendivalimistel koalitsioonis Gruusia Unistusega. 2024. aasta valimistel valiti Kavelašvili kolmandat korda parlamenti tagasi. 

27. novembril 2024 nimetas Gruusia Unistuse juht, ettevõtja Bidzina Ivanišvili Kavelašvili Gruusia võimupartei presidendikandidaadiks. 14. detsembril 2024 valiti Kavelašvili Gruusia presidendiks. Esimest korda valisid riigipead mitte kodanikud, vaid 300-liikmeline erinõukogu, kuhu kuulusid 150 uue parlamendi saadikut ja 150 piirkondlikku delegaati. Kavelašvili oli nendel valimistel ainus kandidaat. 

Gruusia võimulolev president Salome Zurabišvili nimetas uut presidenti "illegitiimseks" ja keeldus presidendi kohalt tagasi astumast. Sellest hoolimata vannutati Kavelašvili 29. detsembril ametisse. 

Kavelašvili on süüdistanud Gruusia poliitilist opositsiooni selles, et see on USA kongresmenide kontrolli all "küllastamatu sooviga meie riiki hävitada" ning "otse vägivaldse revolutsiooni ja Gruusia ukrainastamise" kavandamises.

## Viited